DA Den Europæiske Unions Tidende L 186/3

KOMMISSIONENS FORORDNING (EF) Nr. 665/2008

af 14. juli 2008

om gennemførelsesbestemmelser til Rådets forordning (EF) nr. 199/2008 om fastlæggelse af en EF-ramme for indsamling, forvaltning og anvendelse af data i fiskerisektoren samt støtte til videnskabelig rådgivning vedrørende den fælles fiskeripolitik

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 199/2008 af 25. februar 2008 om fastlæggelse af en EF-ramme for indsamling, forvaltning og anvendelse af data i fiskerisektoren samt støtte til videnskabelig rådgivning vedrørende den fælles fiskeripolitik (1), særlig artikel 4, stk. 4, artikel 5, stk. 3, artikel 7, stk. 1, artikel 8, stk. 7, artikel 12, stk. 2, og artikel 25, og

ud fra følgende betragtninger:

(1) Ved forordning (EF) nr. 199/2008 fastlægges der en EF-ramme for indsamling, forvaltning og anvendelse af data til at skabe et solidt grundlag for videnskabelige analyser af fiskeriet og for forsvarlig videnskabelig rådgivning vedrørende gennemførelsen af den fælles fiskeripolitik, i det følgende benævnt »FFP«.

(2) Protokollerne og metoderne for indsamling og kontrol af data bør opfylde de kvalitetsstandarder, som er fastlagt af internationale videnskabelige organer og regionale fiskeriforvaltningsorganisationer, og baseres på de erfaringer, der er gjort med indsamling af fiskeridata, siden den første EF-ramme blev fastlagt i 2000, samt på rådgivning fra Den Videnskabelige, Tekniske og Økonomiske Komité for Fiskeri, i det følgende benævnt »STECF«).

(3) De flerårige nationale programmer bør udarbejdes af medlemsstaterne til indsamling, forvaltning og anvendelse af data i overensstemmelse med det flerårige fællesskabsprogram. Disse programmer bør forelægges for Kommissionen tidligt nok til, at den kan træffe finansielle afgørelser i rette tid for det efterfølgende år. Medlemsstaterne bør undgå dobbeltarbejde i forbindelse med dataindsamlingen. Medlemsstaterne bør rapportere om gennemførelsen af deres nationale programmer.

(4) Der bør sikres samordning på regionalt plan af medlemsstaternes foranstaltninger og om muligt også af opgavefordelingen mellem de nationale programmer.

(5) Det flerårige fællesskabsprogram vil blive behandlet i en særskilt kommissionsafgørelse.

(6) Foranstaltningerne i denne forordning er i overensstemmelse med udtalelse fra Forvaltningskomitéen for Fiskeri og Akvakultur —

UDSTEDT FØLGENDE FORORDNING:

Artikel 1

De nationale programmers bestanddele

De flerårige nationale programmer, der er omhandlet i artikel 4 i forordning (EF) nr. 199/2008, skal omfatte:

a) de planlagte foranstaltninger opdelt efter moduler og afsnit som omhandlet i det flerårige fællesskabsprogram og på følgende regioner: — Østersøen (ICES-afsnit III b-d) — Nordsøen (ICES-afsnit III a, -underområde IV og -afsnit VII d) og det østlige Ishav (ICES-underområde I og II) — Nordatlanten (ICES-underområde V-XIV og NAFO-underområder) — Middelhavet og Sortehavet — regioner, hvor EF-fartøjer driver fiskeri, og som forvaltes af regionale fiskeriforvaltningsorganisationer, som Fællesskabet er kontraherende part eller observatør i

b) analyseelementerne opdelt efter moduler og afsnit som omhandlet i det flerårige fællesskabsprogram og efter regioner, jf. denne artikels litra a)

c) en detaljeret beskrivelse af de valgte prøveudtagningsstrategier og de anvendte statistiske skøn, der gør det muligt at anslå præcisionsniveauerne og forholdet mellem omkostninger og præcision

d) elementer, som viser, at de nationale programmer er samordnet i samme region, og at opgaverne i forbindelse hermed er fordelt mellem de relevante medlemsstater.

Artikel 2

Indsendelse af nationale programmer

1. De flerårige nationale programmer indsendes til Kommissionen ad elektronisk vej inden den 31. marts i året forud for perioden for gennemførelse af det flerårige nationale program. Den første periode dækker årene 2009-2010. For denne periode indgives de nationale programmer inden den 15. oktober 2008.

2. Ved udarbejdelsen af de nationale programmer benytter medlemsstaterne:

a) de modeller og retningslinjer, som STECF har opstillet, hvad angår programmets tekniske og videnskabelige aspekter

b) de finansielle formularer, som Kommissionen har stillet til rådighed, hvad angår programmets finansielle aspekter.

Artikel 3

National samordning og samordning mellem Kommissionen og medlemsstaterne

1. Hver af medlemsstaterne udpeger et nationalt kontaktorgan, som skal tjene som knudepunkt for udveksling af oplysninger mellem Kommissionen og medlemsstaterne om udarbejdelsen og gennemførelsen af de nationale programmer.

2. Hvis flere organer er inddraget i de nationale programmer, har det nationale kontaktorgan ansvaret for samordningen i det nationale program. Til dette formål afholdes der en gang om året et nationalt samordningsmøde. Om nødvendigt kan der afholdes endnu et møde. Sådanne møder tilrettelægges af det nationale kontaktorgan, og deltagerkredsen begrænses til personer fra de organer, som er inddraget i det nationale program. Kommissionen kan deltage i disse møder.

3. Der udarbejdes en rapport om det i stk. 2 omhandlede nationale samordningsmøde, som medtages i den i artikel 7, stk. 1, i forordning (EF) nr. 199/2008 omhandlede årsrapport.

4. Fællesskabets finansielle støtte til de i stk. 2 omhandlede møder er betinget af, at medlemsstaterne efterlever denne artikels bestemmelser.

Artikel 4

Regional samordning

1. På de regionale samordningsmøder, der er omhandlet i artikel 5, stk. 1, i forordning (EF) nr. 199/2008, vurderes de nationale programmers aspekter af regional samordning, og der rettes om fornødent henstilling om en bedre integration af de nationale programmer og om arbejdsfordeling mellem medlemsstaterne.

2. Mødets formand udpeges på det regionale samordningsmøde for en periode på to år i forståelse med Kommissionen.

3. Det kan indkaldes til regionalt samordningsmøde en gang om året. Kommissionen stiller forslag til oplægget til mødet i forståelse med mødets formand, og det meddeles de nationale kontaktorganer, som er omhandlet i artikel 3, stk. 1, tre uger forud for mødet. Medlemsstaterne forelægger Kommissionen en deltagerliste to uger forud for mødet.

Artikel 5

Indsendelse af årsrapporten

1. Medlemsstaterne indsender ad elektronisk vej den i artikel 7, stk. 1, i forordning (EF) nr. 199/2008 omhandlede årsrapport inden den 31. maj hvert år efter året for gennemførelsen af det nationale program. Årsrapporten skal være opdelt efter moduler og afsnit som omhandlet i det flerårige fællesskabsprogram og efter regioner, jf. artikel 1, litra a), og især indeholde:

a) en redegørelse for årets gennemførelse af programmet med angivelse af resultaterne af de planlagte foranstaltninger

b) elementerne i årets analytiske regnskab.

2. Til udarbejdelsen af årsrapporten benytter medlemsstaterne:

a) de modeller og retningslinjer, som STECF har opstillet, hvad angår programmets tekniske og videnskabelige aspekter

b) de finansielle formularer, som Kommissionen har stillet til rådighed, hvad angår programmets finansielle aspekter.

Artikel 6

Nedsættelse af den finansielle støtte fra Fællesskabet

1. Nedsættelse af den finansielle støtte fra Fællesskabet som omhandlet i artikel 8, stk. 5, litra a), og artikel 8, stk. 5, litra b), i forordning (EF) nr. 199/2008 skal stå i forhold til antallet af ugers forsinkelse beregnet fra de i artikel 2 og 5 fastsatte frister. Nedsættelsen er på 2 % af den samlede støtte fra Fællesskabet for hver periode på to ugers frist, dog højst 25 % af de samlede årlige omkostninger ved det nationale program.

2. Nedsættelse af den finansielle støtte fra Fællesskabet som omhandlet i artikel 8, stk. 5, litra c), i forordning (EF) nr. 199/2008 skal stå i forhold til antallet af tilfælde, hvor en slutbruger ikke får stillet de ønskede data til rådighed. Nedsættelsen er på 1 % af den samlede støtte fra Fællesskabet pr. tilfælde, hvor en anmodning ikke imødekommes, dog højst 25 % af de samlede årlige omkostninger ved det nationale program.

3. I tilfælde, hvor både stk. 1 og 2 anvendes, kan den maksimale kumulerede nedsættelse ikke overstige 25 % af de samlede årlige omkostninger ved det nationale program.

Artikel 7

Forskningsundersøgelser til havs

1. Listen over forskningsundersøgelser til havs, der kan komme i betragtning til finansiel EF-støtte, jf. artikel 12 i forordning (EF) nr. 199/2008, angives i det flerårige fællesskabsprogram.

2. Kommissionen kan på anbefaling af STECF ajourføre den i stk. 1 nævnte liste og foretage ændringer i udformningen af forskningsundersøgelserne til havs.

Artikel 8

Forvaltning af primære data og metadata

1. De nationale elektroniske databaser, der er omhandlet i artikel 13 i forordning (EF) nr. 199/2008, kobles til et nationalt edb-net for således at reducere omkostningerne ved data- og informationsudveksling inden for medlemsstaterne.

2. Hver af medlemsstaterne skal have ét centralt netsted, der skal være samlingssted for alle oplysninger vedrørende rammen for dataindsamling i forordning (EF) nr. 199/2008. Alle deltagere i det nationale dataindsamlingsprogram skal have adgang til netstedet.

Artikel 9

Opfølgning af anmodninger og videresendelse af data

1. Med henblik på artikel 20 i forordning (EF) nr. 199/2008 samler medlemsstaterne oplysninger vedrørende modtagne anmodninger om data og deres opfølgning herpå i en elektronisk database og stiller dem på anmodning til rådighed for Kommissionen.

2. Den i stk. 1 nævnte database skal indeholde oplysninger om følgende:

a) anmodningerne, datoen for anmodningen, de ønskede datas art og formål, oplysninger om slutbrugeren

b) opfølgningen herpå, datoen herfor og de videresendte datas art.

Artikel 10

Støtte til videnskabelig rådgivning

1. For at der kan opretholdes et tilstrækkeligt sagkundskabsniveau kan Fællesskabet yde finansiel støtte til eksperters deltagelse i relevante videnskabelige møder i regionale fiskeriforvaltningsorganisationer, som Fællesskabet er kontraherende part eller observatør i, og i internationale videnskabelige organer, der yder videnskabelig rådgivning, jf. artikel 23 i forordning (EF) nr. 199/2008.

2. Kommissionen meddeler inden den 15. december hvert år medlemsstaterne en liste over møder, som den finder kan komme i betragtning til finansiel støtte fra Fællesskabet med henblik på eksperters deltagelse i det følgende år.

3. Den finansielle støtte fra Fællesskabet til eksperters deltagelse i de enkelte videnskabelige møder begrænses til to eksperter pr. medlemsstat.

Artikel 11

Ikrafttræden

Denne forordning træder i kraft på syvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 14. juli 2008. På Kommissionens vegne Joe BORG Medlem af Kommissionen

(1) EUT L 60 af 5.3.2008, s. 1.